REPUBLIKA SRBIJA

NARODNA SKUPŠTINA

Odbor za kulturu i informisanje

16 broj: 06-2/66-14

2. jun 2014. godine

B e o g r a d

**ZAPISNIK**

**DRUGE SEDNICE ODBORA ZA KULTURU I INFORMISANjE ODRŽANE**

**2. JUNA 2014. GODINE**

Sednica je počela u 12:05 časova.

Sednicom je predsedavala Vesna Marjanović, predsednica Odbora.

Sednici su prisustvovali članovi Odbora*:* Milena Turk, Milorad Cvetanović, Vladimir Đukanović, Nebojša Tatomir, Dušica Stojković, Sanja Nikolić, Nenad Milosavljević, Srđan Dragojević, mr Aleksandra Jerkov, Ljiljana Nestorović, Aleksandar Jugović.

Sednici su prisustvovali zamenici članova Odbora: Mirko Krlić (zamenik Mirjane Andrić), Saša Maksimović (zamenik Milana Stevanovića), Nenad Nikolić (zamenik Saše Mirkovića), Marko Đurišić (zamenik Branke Karavidić), Aida Ćorović (zamenik mr Aleksandre Jerkov), Aleksandar Čotrić (zamenik Aleksandra Jugovića).

Sednici nije prisustvovala član Odbora Mira Petrović, ni njen zamenik.

Sednici su prisustvovali iz Ministarstva kulture i informisanja: Ivan Tasovac, ministar, Saša Mirković i Dejan Ristić, državni sekretari, Igor Jovičić, sekretar, Asja Drača Muntean, pomoćnik ministra za međunarodnu saradnju i Jelena Marinković, šef kabineta.

Ovoj sednici su prisustvovali Irina Subotić, predsednica, i Sneška (Kuaedvlieg) Kvadlig Mihailović, generalna sekretarka organizacije Europa Nostra; Miroslav Perišić, direktor Arhiva Srbije; Bojana Borić Brešković, v. d. direktora Narodnog muzeja, i Ivana Prodanović Ranković, pomoćnik direktora Republičkog zavoda za zaštitu spomenika.

Otvarajući sednicu, predsednica Odbora Vesna Marjanović, obavestila je prisutne da je sednica prethodno bila sazvana za 21. maj 2014. godine, ali je odložena za 2. jun 2014. godine, pa je shodno članu 86. stav 4. Poslovnika Narodne skupštine, obrazložila odlaganje sednice vanrednom situacijom koju su uzrokovale poplave u Republici Srbiji.

Pre prelaska na utvrđivanje dnevnog reda koji je bio predložen za sednicu Odbora za kulturu i informisanje ( sazvanoj za 21. maj 2014. godine) 1. Razmatranje informacije o radu Ministarstva kulture i informisanja za period januar-mart 2014. godine; 2. Informacija o izboru članova Programskog odbora Radiodifuzne ustanove Srbije i 3. Razno, predsednica Odbora je predložila dopunu dnevnog reda i to tako da 1. tačka dnevnog reda glasi: Evropska unija i ugrožena kulturna baština Srbije, a u okviru te tačke je predložila kao podtačku 1. Informacija Ministarstva kulture i informisanja o aktivnostima i preliminarnim procenama o ugroženoj kulturnoj baštini izazvanoj poplavama u Republici Srbiji, kao i podtačku 2. Razmena mišljenja sa Sneškom Kvadlig Mihailović, generalnom sekretarkom organizacije „Europa Nostra“.

Na predlog predsednice Odbora, većinom glasova prisutnih članova Odbora, utvrđen je sledeći

D n e v n i r e d:

1. Evropska unija i ugrožena kulturna baština Srbije,
   1. Informacija Ministarstva kulture o aktivnostima i preliminarnim procenama o ugroženoj kulturnoj baštini izazvanoj poplavama u Republici Srbiji,
   2. Razmena mišljenja sa Sneškom Kvadlig Mihailović, generalnom sekretarkom organizacije „Europa Nostra“;
2. Razmatranje Informacije o radu Ministarstva kulture i informisanja za period januar-mart 2014. godine;
3. Informacija o izboru članova Programskog odbora Radiodifuzne ustanove Srbije,
4. Razno.

Pre prelaska na razmatranje utvrđenog dnevnog reda usvojen je zapisnik Prve (konstitutivne) sednice Odbora, održane 13. maja 2014. godine.

**Prva tačka Dnevnog reda -** Evropska unija i ugrožena kulturna baština Srbije

* 1. Informacija Ministarstva kulture o aktivnostima i preliminarnim procenama o ugroženoj kulturnoj baštini izazvanoj poplavama u Republici Srbiji

Ministar Ivan Tasovac je informisao poslanike da teritoriju Srbije pokriva 13 zavoda za zaštitu spomenika i da je na teritoriji sedam zavoda oštećeno oko 50 objekata, a da je pokretna kulturna baština na vreme evakuisana. Rekao je da ekipe na terenu utvrđuju veličinu štete i da će Republički zavod proveriti kolika je tačno šteta kad lokalni i reginalni zavodi završe svoju procenu. Tokom vanredne situacije postojala je stalna koordinacija sa svim centralnim ustanovama zaštite, kao i kontakti sa međunarodnim organizacijama. UNESCO je odmah reagovao i obezbedio pomoć od 50.000 dolara, koja je načelno opredeljena za muzeje u Paraćinu i Aranđelovcu, istakao je Tasovac.

1.2. Razmena mišljenja sa Sneškom Kvadlig Mihailović, generalnom sekretarkom organizacije „Europa nostra“ ;

Izražavajući zahvalnost i zadovoljstvo što ima priliku da se obrati Odboru i informiše ga o radu „Europa nostra“, nevladine organizacije sa sedištem u Hagu, koja je prošle godine obeležila 50 godina postojanja, rekla je da je glavni zadatak organizacije da bude glas kulturne baštine, kao i da se organizuje lobi za kulturu i kulturnu baštinu kao veoma važan element bitke za kulturu u Evropi. Sneška Mihailović je rekla da „Europa nostra“ ima izuzetno bogatu saradnju i razmenu iskustava i političkih poruka vezanih za kulturnu baštinu sa Parlamentarnom skupštinom Saveta Evrope. Istakla je da je Vesna Marjanović veliki ambasador zaštite kulturne baštine, kao i da je dobila važnu ulogu da bude izvestilac sa Parlamentarne skupštine Saveta Evrope za Izveštaj o ugroženoj kulturnoj baštini. Mihailović je informisala Odbor da je prošle godine Arheološki lokalitet u Vinči ušao u uži izbor, u 14 mesta koja su bila na listi programa „The 7 Most Endangered“, a ove godine na listi Sedam najugroženijih spomenika kulture u Evropi nalazi se Sinagoga u Subotici. Taj program je lansiran zajedno sa Institutom Evropske investicione banke, a već su uspostavljeni kontakti sa gradonačelnikom Subotice u vezi sa projektom konzervacije i prevashodno nalaženja nove upotrebe ovog spomenika kulture koji ima izuzetan značaj za čitavu Evropu. Posebno je skrenula pažnju na tekst zaključka koji je Savet ministara EU 21. maja 2014. godine usvojio u Briselu, jer govori da nisu samo prirodni resursi stožer održivog razvoja, nego je to i kultura i kulturna baština. Svet kulture mora da se uključi u čitavu debatu o budućnosti Evrope, o kvalitetu življenja, društvenom modelu i vrednostima na kojima počiva čitav evropski koncept, zaključila je Sneška Mihailović. Na kraju izlaganja, članovima Odbora je prikazan kratak film organizacije „Europa nostra“ pod nazivom „Sedam najugroženijih“.

**Druga tačka Dnevnog reda -** Razmatranje Informacije o radu Ministarstva kulture i informisanja za period januar-mart 2014. godine

U vezi sa Informacijom o radu Ministarstva kulture i informisanja za period januar-mart 2014. godine koja je poslanicima dostavljena u pisanom obliku, narodni poslanici su postavljali pitanja ministru.

Marko Đurišić je postavio pitanja da li je nekome od stranih dopisnika uskraćena akreditacija, kada se mogu očekivati medijski zakoni u parlamentu, kao i o finansiranju Dvorskog kompleksa na Dedinju.

Ministar Tasovac je naveo da nema informaciju da li je nekom uskraćena akreditacija, da bi po planu rada Ministarstva do polovine jula sva tri medijska zakona trebala biti upućena parlamentu, a da su Dvorskom kompleksu iz budžeta, u nekoliko rata isplaćena sredstva za renoviranje.

Aleksandra Jerkov je skrenula pažnju da u poslednjih nekoliko meseci stižu upozorenja od međunarodnih novinarskih asocijacija, nezavisnih institucija, Evropske komisije, zaštitnika građana i OEBS-a, da u Srbiji postoji tendencija da se utiša svaka vrsta kritičkog mišljenja. Nezavisna novinarska udruženja upozoravaju na cenzuru koja se sprovodi na internetu, gašenje nezavisnih portala, kao i internet stranica koje su pozivale na odgovornost. U diskusiji je istakla obaranje sajta „Peščanik“ neoposredno nakon objave teksta u kom se iznosi sumnja u originalnost doktorske disertacije ministra unutrašnjih poslova i rekla da će u svojstvu predsednice Odbora za obrazovanje, nauku, tehnološki razvoj i informatičko društvo zakazati posebnu sednicu kako bi se utvrdile sve činjenice u vezi sa verodostojnošću te doktorske disertacije. Osim toga, navela je i da su vršena privođenja u vreme vanredne situacije zato što je na privatnim profilima objavljivano isto što su i pojedini mediji objavljivali, a nisu snosili nikakve sankcije. Aleksandra Jerkov je izrazila mišljenje da je važno da se sa medijima razgovara i da se sazna zbog čega sami sebe cenzurišu ukoliko zaista nema pritisaka na njih, jer auto cenzure nikada nema bez cenzure. Između ostalog, osvrnula se i na odgovor predsednika Vlade Srbije OEBS-u , povodom njihovih opažanja o medijskoj situaciji u Srbiji, u kojem je premijer rekao da OEBS laže, da vodi nezapamćenu kampanju protiv njega i protiv Vlade Republike Srbije.

Ministar je, u vezi sa pismom u kojem je predsednik Vlade odgovorio OEBS-u istakao da se gospođa Dunja Mijatović nije obratila Ministarstvu kulture i informisanja povodom informacija koje su navedene u saopštenju OEBS-a. Podsetio je da je u Beogradu prošle godine održana Ministarska konferencija o slobodi izražavanja i demokratiji u digitalnoj dobi, i naglasio da se virtuelni svet toliko brzo menja da ga ne može pratiti zakonska regulativa.

Vesna Marjanović je, nadovezujući se na održavanje Ministarske konferencije čiji je domaćin i potpisnik Deklaracije bio ministar Tasovac istakla da je tada doneta i Rezolucija o internet slobodama gde je istaknuta jedinstvena uloga interneta u demokratskim procesima i u afirmaciji ljudskih prava. S tim u vezi je izrazila očekivanje da ministar kulture i informisanja bude zaštitnik tih sloboda i to tako što će u skladu sa svojim ovlašćenjima te slobode braniti. Postoji posebna odredba koja kaže da se povredom člana 10. Evropske konvencije o ljudskim pravima smatra ometanje pristupa internetu , što ugrožava demokratske procese, naglasila je Vesna Marjanović. Osim toga, deo Rezolucije je i borba protiv govora mržnje, čega je bilo na internetu. Što se tiče međunarodnih organizacija koje prate stanje ljudskih prava i medijskih sloboda u Srbiji, među kojima je i OEBS i Savet Evrope, Vesna Marjanović je predložila ministru Tasovcu da sugeriše premijeru da, ako su u Saopštenju i Izveštaju OEBS- iznete neistine, treba da se sastavi adekvatan izveštaj sa argumentima, koji će da govori suprotno od njihovog izveštaja.

Marko Đurišić je izrazio mišljenje da ova tema nije bezazlena kao i da ne veruje da je stav OEBS-a upućen bez analize. Istovremeno je izrazio očekivanje da će uslediti reakcija koja će nas ubediti da država nema dvostruke aršine i da će da učini sve da se medijske slobode povećaju.

Mirko Krlić je istakao da u Informaciji o radu Ministarstva nema insitucija na Kosovu i Metohiji i rekao da ne bi voleo da za Ministarstvo kulture i informisanja te institucije više nisu u Republici Srbiji. Postavio je pitanja šta je sa projektima za čije je finansiranje konkurisalo prištinsko pozorište „Srpska drama“, kao i šta je sa finansiranjem proslave Vidovdana na Kosovu i Metohiji?

Ivan Tasovac je odgovorio, zahvaljujući se na postavljenom pitanju o pozorištu iz Prištine koje se sada nalazi u Kosovskoj Mitrovici, a biće u Gračanici, da će delegacija Ministarstva kulture i informisanja, koja će posetiti Gračanicu i druga mesta, neposredno razgovarati o daljem razvoju pozorišta. Finansiranje proslave Vidovdana još nije razmatrano, jer još uvek nema programa proslave, zaključio je ministar.

Vladimir Đukanović je povodom obaranja sajtova, postavio pitanje da li je neko od državnih organa oborio neki internet sajt, i tražio da se, ako je tako, to i dokaže, kao i da se odgovori da li je neko naredio rušenje sajtova ili pozivao bilo kog novinara ili urednika da se neki tekst povuče. Osim toga, predložio je da, ako postoje hakeri koji se bave obaranjem sajtova, nakon podnošenja krivičnih prijava, oni budu sankcionisani. Govoreći o medijskim slobodama, osvrnuo se na pisanja, posebno u vreme poplava. Naveo je da je preko društvene mreže izneto kako se navodno leševi gomilaju po sanducima i spaljuju u visokim pećima i da bi oni koji pišu takve tekstove u svakoj državi bili privedeni na informativni razgovor, jer se tu ne radi o slobodi, nego o krivičnom delu.

Predsednica Odbora je odgovorila da niko nije rekao da je država skidala tekstove ili ukidala sadržaje, nego da li treba i kako na to da reaguje Ministarstvo.

Ministar Tasovac je, ukazujući da bi trebalo voditi raspravu o Informaciji o radu Ministarstva kulture i informisanja istakao da smatra da nije primereno da mu se u parlamentu sugeriše šta i kome treba da poruči u Vladi Srbije, jer postoji način kako svaki predsednik odbora i svaki poslanik može da komunicira sa bilo kojim članom Vlade. S obzirom na veliko uvažavanje svih članova Odbora i parlamenta, rekao je Tasovac, ne može dozvoliti da ne bude isto takvo uvažavanje Vlade Srbije i ministara.

Vesna Marjanović je podsetila da su funkcije i uloga parlamenta, poslanika , Vlade i ministara određene Ustavom i zakonima Republike Srbije o podeli vlasti, da parlament bira Vladu i postavlja ministre, uključujući i premijera, te je samim tim iznad Vlade. Narodni poslanici imaju pravo da postavljaju pitanja i upućuju poruke, bilo da su iz vladajuće većine ili opozicije, rekla je predsednica Odbora. Osim toga, objasnila je i da je izrazila svoje mišljenje da bi bilo dobro za Republiku Srbiju i sve nas u celini, da komuniciramo sa međunarodnim organizacijama.

Aleksandra Jerkov je podsetila da je legitimno pravo opozicije da kritikuje vlast i izrazila mišljenje da ministar kao član Vlade treba saslušati sugestije predsednice Odbora, kao i da ministri i članovi Vlade ne trebaju deliti packe poslanicima, zbog načina na koji se izražavaju.

Milorad Cvetanović je, uputivši predsednici Odbora primedbu na vođenje sednice, istakao da je protiv cenzure medija, zabranjivanja i skidanja sajtova i postova, ali je postavio pitanje odgovornosti svih koji su negativno pisali u vezi stradanja u poplavama. Ujedno je postavio i pitanje kakve su to medijske slobode ukinute u odnosu na raniji period.

Vesna Marjanović je odgovorila da se na sednici razgovara o trenutnim dešavanjima na medijskoj sceni i predložila da Odbor za kulturu i informisanje počne aktivnije da se bavi praćenjem stanja medijskih sloboda uz prisustvo nezavisnih organizacija i prethodno utvrđenih parametara, kako to čini Parlamentarna skupština Saveta Evrope.

Cvetanović je, replicirajući predsednici Odbora, tražio da se izjasni da li je u lično ime ili u svojstvu predsednice Odbora rekla ministru da poruči premijeru da se ne svađa sa OEBS-om, a tražio je i izjašnjenje o medijskim slobodama za koje je rečeno da su manje nego što su bile do sada.

Vesna Marjanović, predsednica Odbora je, odgovarajući na postavljena pitanja, naglasila da se javila za reč kao poslanik za šta ima pravo po Poslovniku. Podsetila je da su svi poslanici jednoglasno glasali za sve predsednike odbora u Skupštini jer je to stvar dobrih odnosa između poslaničkih grupa i dogovora ko će biti predsednik kog odbora. Međutim, ukoliko postoje primedbe na rad predsednice Odbora, moguće je pokrenuti inicijativu da predsednik Odbora bude smenjen i da se neko drugi izabere za predsednika ovog odbora. Što se tiče stanja medijskih sloboda, Vesna Marjanović je ponovila da se razgovaralo o učestalom pojavljivanju nestajanja sadržaja sa interneta i izrazila lično mišljenje da nije bilo obaranja sajtova u tolikoj meri, tolikom učestalošću, i takvom dinamikom kao u poslednjih nekoliko dana. Naglasila je da ne misli da iza isključivanja internet naloga stoji Ministarstvo kulture i informisanja niti Vlada Republike Srbije, ali smatra da poslanici treba da reaguju, jer to unosi zabrinutost zbog mogućeg ograničavanja sloboda izražavanja na internetu.

Ministar Tasovac je, odgovarajući na postavljeno pitanje o medijskim slobodama, rekao da se nije složio po pitanju ne sloboda medija, nego se pozvao i na izveštaje međunarodnih organizacija „Reporteri bez granica“ i „Fridom haus“ koji su pozitivno označili napredak Srbije što se tiče medijskih sloboda.

Srđan Dragojević je predložio, koristeći prisustvo ministra, da se u Nacrt zakona o informisanju i medijima ugradi da se sve televizije sa nacionalnom frekvencijom obavežu da u reklamni blok u trajanju od 12 minuta po satu, dodaju jedan minut za reklamiranje proizvoda kulture, kako bi se promovisale pozorišne predstave, knjige, koncerti i tako unapredio odnos između umetnika i krajnjih korisnika. Narodni poslanik je istakao potrebu da se u većoj meri zaštiti domaća kulturna industrija i predložio da se uz reč „evropski“ doda i „domaći programi“ s obzirom na tendenciju da tv sa nacionalnom frekvencijom izbegavaju da proizvode domaći program. Podsetio je i na slučaj prikazivanja na većini tv sa nacionalnom frekvencijom čoveka kriminalne prošlosti, kao i trogodišnje devojčice kojoj je životna želja da upozna narodnu pevačicu. Dragojević je apelovao da se unapredi Zakon o javnom informisanju i medijima kako bismo, imali obrazovane i vaspitane građane Srbije za šta je, između ostalog, potrebno pažljivo urediti javni servis i televizije sa nacionalnom frekvencijom.

Ivan Tasovac je odgovorio da su okončane javne rasprave, ali da postoji mogućnost da se interveniše putem amandmana i složio se da treba razmotriti kako da se uskladi deo koji reguliše 5o posto evropskih programa, s obzirom da je to deo koji je veza za usklađivanje sa evropskom, audio vizuelnom i medijskom direktivom.

Aleksandar Čotrić je postavio pitanja da li će ove godine biti raspisan konkurs za dodelu tzv. nacionalnih penzija, kada se može očekivati početak radova na rekonstrukciji Narodnog muzeja i kada se može očekivati uplata sredstava koja su odobrena za prevode dela domaće knjižnjvnosti na strane jezike, s obzirom da je konkurs okončan, a sredstva odobrena još pre godinu i po dana?

Ministar za kulturu i informisanje je odgovorio da za sada nije razmatrano uspostavljane kriterijuma za dodelu nacionalnih penzija, a da je dosadašnja praksa pokazala da su se one pretvorile u svoju suprotnost. Zamolio je da na idućoj sednici Odbora odgovori na pitanje o početku rekonstrukcije Narodnog muzeja.

Dejan Ristić, državni sekretar je rekao, odgovarajući na pitanje Aleksandra Čotrića, da se očekuje da sredstva budu u najkraćem roku doznačena izdavačima, s obzirom da su dela prevedena.

Nebojša Tatomirje pitao ministra kada će poslanici dobiti Predlog zakona o medijima i podržao predlog da se u Zakon ugradi da nacionalne televizije moraju imati školski, obrazovni ili dokumentarni program domaćih produkcija.

Vesna Marjanović, predsednica Odbora je predložila da se Odbor izjasni po ovoj tački dnevnog reda i konstatovala da je Informacija većinom glasova prihvaćena.

**Treća tačka Dnevnog reda –** Informacija o izboru članova Programskog odbora Radiodifuzne ustanove Srbije

Predsednica Odbora, Vesna Marjanović, informisala je Odbor i tražila saglasnost da obavesti predsednicu Narodne skupštine da je poslanicima Milici Radović, Jeleni Trivan, Snežani Stojanović Plavšić i Bojanu Đuriću prestao mandat , te da bi na njihova mesta trebalo predložiti druge poslanike u Programski odbor Radiodifuzne ustanove Srbije. Osim toga, informisala je i da je Nenad Milosavljević, kojeg je u prethodnom periodu predložila RRA postao narodni poslanik, tako da po tom osnovu ne može biti član Programskog odbora. Predsednica Odbora je navela da će predlozi za nove članove biti poznati nakon konsultacija šefova poslaničkih grupa na Kolegijumu Narodne skupštine.

**Četvrta tačka Dnevnog reda** – Razno

Vladimir Đukanović je predložio da se uz pomoć Ministarstva kulture i informisanja postavi izložba originalnih stenografskih beležaka koje se nalaze u Biblioteci Narodne skupštine, a posebno sa osvrtom na Prvi svetski rat povodom stogodišnjice obeležavanja.

Direktor Arhiva Srbije Miroslav Perišić je podržao ideju da stenografske beleške budu izložene kako bi svi mogli vizuelno da ih dožive.

Državni sekretar Dejan Ristić je obavestio Odbor da Narodna biblioteka Srbije vrši restauraciju i konzervaciju stenografskih beležaka iz perioda 1914. do 1918. godine, i naglasio da je Srbija među retkim koje imaju nacionalni portal posvećen stogodišnjici Prvog svetskog rata.

Srđan Dragojević je izrazio čuđenje što su predsednik i potpredsednik Nacionalnog saveta za kulturu podneli ostavke i predložio da se treba pozabaviti tim telom koje bira Narodna skupština.

AidaĆorović je izrazila zabrinutost što nailazi na nerazumevanje i opstrukciju od strane lokalne uprave u Novom Pazaru , prilikom izrade Master plana za Stari Ras i Sopoćane, i skrenula je pažnju na neophodnost zaštite kulturne baštine na lokalnom nivou, kao i podizanju svesti o njenom značaju.

Ministar Ivan Tasovac je rekao da postoje limiti kapaciteta lokalnih samouprava da prepoznaju važnost kulturne baštine i da postoji tendencija da se problemi delegiraju na viši nivo, kao i da se mora uspostaviti ingerencija, odgovornost i edukacija lokalnog nivoa.

Zaključujući sednicu, predsednica Odbora je rekla da će predložiti Odboru da se održi sednica na kojoj će se voditi rasprava o primeni međunarodnih dokumenata UNESCO, Saveta Evrope, Faru konvencija i ostalih.

Tonski snimak čini prilog ovom zapisniku.

Sednica je završena u 14, 35 časova.

SEKRETAR ODBORA PREDSEDNICA ODBORA

Mila Đorđević Vesna Marjanović